**Szabadság utca felújítás műszaki leírás**

A Szabadság utca az állami úthálózat része, a 11108 sz. Pilisvörösvár-Pilisszántó összekötőút városi átkelési szakasza, mely a Magyar Közút Nonprofit Zrt. kezelésében üzemel. Az út a 10 sz. főútról ágazik le (Fő utca) 0+000 km szelvénye a főút tengelyében van. Felújítással az átkelési szakasz (továbbiakban Szabadság utca) 0+075 és 0+353 km szelvénye közötti útszakasz érintett.

A kivitelező feladata az útpálya és beépítési vonal (telekhatárok) közötti közterület rendezése a Szabadság utca elején a Vásár téri iskolától a Friedrich Schiller Gimnázium végéig (a 2575 és 2577 hrsz-ú ingatlanok közös telekhatáráig) az utca mindkét oldalán az összes lehetséges helyen parkolók kialakítása és járda építése egyidejűleg a nyílt árok megszüntetése és zárt csapadékcsatornába helyezése. A Vásár-téri autóbusz megálló áthelyezése a gimnázium előtti leállósáv elejére.

Az épületek ereszcsatorna lefolyói földalatti megoldással bekötésre kerülnek az új csapadék csatornába.

Az út mindkét oldalán leállósáv kialakítása van tervezve. Az álláshelyek számát, méretét, és ennek megfelelően a zöld szigetek helyét a kapubehajtók ritmusa határozta meg. A még parkolóállásként használható minimális hosszméret 4,5 m (amennyiben a ki- és beállási lehetőségek egyébként kedvezően adottak).

A leállósáv 2,5 m széles a bal oldalon, a jobb oldalon ennél szélesebb, átlag 2,8 m, mert a már kiépült járda szegélyéig tart.

A leállósávok és a kapubehajtók süllyesztett szegéllyel, a zöld szigetek 12-15 cm kiállású kiemelt szegéllyel csatlakoznak az útpályához. A leállósávok kevés kivétellel a járdák felé lejtenek, így a járda felőli oldalon közvetlen járda melletti elhelyezkedés esetén 5-10 cm-es szegélykiállású kiemelt szegély határolja a parkoló állásokat és 12 cm kiállású szegély van a zöldsávok mellett. Az utca északi oldalán korábban megépült járda szegélye megmarad, a leállósávok a járda szegélyéig nyúlnak. A Vásár-téri iskola telkének hosszában kiépült járda út felőli szegélye elbontásra kerül, és a leállósáv építésének megfelelő szegélyekkel épül újjá. Az iskola közelmúltban létesített új kapujánál ideiglenesen kiépült behajtónak az út és járda közötti szakasza szintén elbontásra kerül az alatta lévő áteresszel együtt.

A leálló öblök elején és végén – amennyiben azokat nem kapubehajtók határolják az útszegélyhez kerekített szegélymegoldás lett tervezve.

A Vásár téri útcsatlakozás és a leálló öböl közötti terjedelmes burkolat egy részét zöldterületté kell alakítani, oda azonban csak gyep és virág kiültetés van tervezve a láthatóság biztosítása érdekében. Az utca jelenlegi kijelölt gyalogátkelő helyei megmaradnak, és vakvezető taktilis sávok épülnek a rávezető járda szakaszokon. A 8. számú épület előtt a gyalogátkelőhelyhez csatlakozó járda elhúzás megszüntetése szükséges a vakvezetés biztonságos megoldhatósága érdekében.

A déli (baloldalon) az iskolától végig új járda épül. melynek szélessége a beépítés vonalától és a csatlakozó leállósáv vagy zöldsáv helyzetétől függően változó, de minimális szélessége 1,5m.

A kapubehajtók vonalában a járda erősített pályaszerkezettel épül.

Ahol a leállósáv mellett zöldsáv van, 50 cm széles kilépő járda épül egységes kőburkolattal. Az utcában gyakorlatilag csak a déli oldalon vannak fák. Az északi oldal fásítása érdekében - a közművek elhelyezkedése miatt - részben a leállósáv, részben a járda területére, kiemelt szegéllyel határolt kör alakú favermek készülnek. A közművek védelme érdekében 1 m átmérőjű, 1 m mély beton kútgyűrűk süllyesztése szükséges. Ezek a gyűrűk megakadályozzák a gyökérzet kártételét a közművekben. Az utcában meglévő és megmaradó fák jellemzően juharfák. Ezért az utca egységes fásítása érdekében az újonnan telepítendő fák is juharfák.

*Buszmegálló*

Azon a szakaszon, ahová a buszmegálló áthelyezésre kerül, relatíve széles, 7,25 m-es az útpálya. Ennek kis mértékű szélesítése lehetővé teszi a forgalmi sávban lévő buszmegálló kialakítását a Magyar Közút Nonprofit Zrt előírásainak megfelelően.

A megálló mellett a jelenlegi leállósáv terhére épül ki a peronsziget az út felől 15 cm-es szegély kiállással. Az így kialakított peron szélessége 2,25 m. Az út szélesítésének oldalesése a meglévő útpálya oldalesésével egyező. A peron 2%-al lejt a járda felé. A kiépítéssel érintett útszakasz hossza hozzávetőleg 28,00 m, a peron hossza 20,00 m, a beálló hossz 18,00 m. A peronon a terv szerinti buszváró elhelyezése is a kivitelező feladata.

A leállósávot a járdától kiemelt szegély választja el. A szintén térkő burkolatú járda 2 m széles.

Az útpálya tetőszelvényes kialakítású, a leállósáv a járda felé lejt. A vízelvezetést zárt csatorna biztosítja a kiemelt szegély mellett elhelyezkedő rácsos víznyelőkön keresztül.

A Schiller Gimnázium előtti leállósáv a buszmegálló utáni szakaszon változatlan formában

megmarad.

A kivitelezőnek a kivitelezés során együtt kell működnie az elektromos szolgáltatóval/kivitelezővel, aki egy későbbi hálózatfelújításhoz a védőcsövet helyezi be a kivitelezés során.

**A kivitelezőnek a munkafolyamatot úgy kell szerveznie, hogy a gépjárműforgalom zavartalansága az iskolakezdésig biztosított legyen, és az iskolakezdést követően az intézmények biztonságos gyalogos megközelítését folyamatosan biztosítani kell.**